CELEX: 52020PC0832
Language: sl
Date: 2021-01-27
Title: Predlog SKLEP SVETA o stališču, ki se zavzame v imenu Evropske unije v skupnem odboru, ustanovljenem s členom 164 Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo, v zvezi s sprejetjem sklepa o spremembi Protokola o Irski/Severni Irski k navedenemu sporazumu

EVROPSKA KOMISIJA
            Bruselj, 27.1.2021
            COM(2020) 832 final/2
            2020/0367(NLE)
            COM(2020) 832 final of 10.12.2020 downgraded on 27.1.2021.
            Predlog
            SKLEP SVETA 
            o stališču, ki se zavzame v imenu Evropske unije v skupnem odboru, ustanovljenem s členom 164 Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo, v zvezi s sprejetjem sklepa o spremembi Protokola o Irski/Severni Irski k navedenemu sporazumu
            
               
         
         
            
               OBRAZLOŽITVENI MEMORANDUM
            
            
               1.Predmet urejanja predloga
            
            
               Komisija predlaga, naj Svet določi stališče, ki se zavzame v imenu Unije v skupnem odboru, ustanovljenem s Sporazumom o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (v nadaljnjem besedilu: sporazum o izstopu), o sklepu skupnega odbora o spremembi navedenega sporazuma.
            
            
               2.Ozadje predloga
            
            
               2.1.Sporazum o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo
            
            
               Sporazum o izstopu določa podrobnosti urejenega izstopa Združenega kraljestva iz Unije in Euratoma. Sporazum o izstopu je začel veljati 1. februarja 2020.
            
            
               2.2.Skupni odbor
            
            
               Skupni odbor, ustanovljen v skladu s členom 164(1) sporazuma o izstopu, sestavljajo predstavniki Unije in Združenega kraljestva. Sopredsedujeta mu Unija in Združeno kraljestvo. Priloga VIII k sporazumu o izstopu določa poslovnik skupnega odbora. Skupni odbor se sestane vsaj enkrat na leto ali na zahtevo Unije ali Združenega kraljestva ter z medsebojnim soglasjem določi svoj časovni razpored in dnevni red sestankov. 
            
            
               Naloge skupnega odbora so določene v členu 164 sporazuma o izstopu in zajemajo zlasti:
            
            
               ·nadzorovanje izvajanja in uporabe sporazuma neposredno ali prek dela specializiranih odborov, ki mu poročajo,
            
            
               ·sprejemanje sklepov in priporočil, vključno s spremembami sporazuma v primerih, predvidenih v njem,
            
            
               ·preprečevanje težav in reševanje sporov, ki se lahko pojavijo v zvezi z razlago in uporabo sporazuma.
            
            
               2.3.Predvideni sklep skupnega odbora
            
            
               V skladu s členom 164(5)(d) sporazuma lahko skupni odbor sprejme sklep o spremembi sporazuma o izstopu, da se popravijo napake, odstrani izpuščeno ali odpravijo druge pomanjkljivosti, ali da se obravnavajo razmere, ki v času podpisa sporazuma o izstopu niso bile predvidene, in če spremembe ne spreminjajo bistvenih sestavin sporazuma.
            
            
               Namen predvidenega sklepa je odpraviti napake, ki ne spreminjajo bistvenih sestavin sporazuma o izstopu.
            
            
               Predvideni sklep bo v skladu s členom 166(2) sporazuma o izstopu postal zavezujoč za pogodbenici. V skladu s členom 9 poslovnika bo v sklepih, ki jih sprejme skupni odbor, določen datum začetka njihovega učinkovanja.
            
            
               3.Stališče, ki se zastopa v imenu Unije
            
            
               Popravek Priloge 2 k Protokolu o Irski/Severni Irski
            
            
               Protokol o Irski/Severni Irski je bil vzpostavljen za obravnavanje edinstvenih okoliščin na irskem otoku v okviru izstopa Združenega kraljestva iz Unije. Vključuje določbe za preprečevanje trde meje med Irsko in Severno Irsko ter uskladitev Severne Irske z omejenim sklopom pravil, ki so povezana z enotnim trgom blaga Unije. Priloga 2 k Protokolu vsebuje seznam določb prava Unije iz člena 5(4) protokola, ki se v zvezi s tem uporabljajo za Severno Irsko. V tej prilogi sta bila pomotoma navedena tudi dva akta, ki proizvajalce novih lahkih tovornih vozil zavezujeta k postopnemu zmanjšanju povprečja specifičnih emisij CO2 novih vozil, registriranih v Uniji, čeprav se ne nanašata na dajanje blaga na trg v Uniji. 
            
         
         
            
               4.Pravna podlaga
            
            
               4.1.Postopkovna pravna podlaga
            
            
               Člen 218(9) Pogodbe o delovanju Evropske unije (v nadaljnjem besedilu: PDEU) ureja sklepe o določitvi „stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom, razen aktov o spremembah ali dopolnitvah institucionalnega okvira sporazuma“.
            
            
               Sklep, k sprejetju katerega je skupni odbor pozvan, je akt s pravnim učinkom. Predvideni akt bo zavezujoč za pogodbenici v skladu s členom 166(2) sporazuma o izstopu. 
            
            
               Predvideni akt ne dopolnjuje ali spreminja institucionalnega okvira sporazuma o izstopu.
            
            
               Postopkovna pravna podlaga za predlagani sklep je zato člen 218(9) PDEU.
            
            
               Edini cilj in vsebina predvidenega akta se po eni strani nanašata na spremembo sporazuma o izstopu, da bi se odstranilo izpuščeno in odpravile pomanjkljivosti, ne da bi se spremenile bistvene sestavine sporazuma o izstopu, po drugi strani pa na spremembo sporazuma o izstopu v primeru, ki ga slednji izrecno predvideva.
            
            
               Sporazum o izstopu je bil sklenjen na podlagi člena 50(2) Pogodbe o Evropski uniji.
            
            
               Zato, in v skladu s temeljnim načelom, da se akt lahko spremeni le z aktom iste vrste, je materialna pravna podlaga za predlagani sklep člen 50(2) Pogodbe o Evropski uniji.
            
            
               4.2.Materialna pravna podlaga
            
            
               Sklep o „popravkih“ izvaja protokol o Severni Irski, ki je bil sklenjen na podlagi člena 50. Ker je ta protokol trgovinski sporazum med EU in Združenim kraljestvom v zvezi s Severno Irsko, je pravna podlaga tudi člen 207 PDEU.
            
            
               Materialna pravna podlaga za predlagani sklep sta zato člen 50 PEU in člen 207 PDEU.
            
            
               4.3.Zaključek
            
            
               Pravna podlaga predlaganega sklepa bi morala biti člen 50 PEU in člen 207 PDEU v povezavi s členom 218(9) PDEU.
            
            
               5.Objava predvidenega akta
            
            
               Ker bo s sklepom skupnega odbora spremenjen sporazum o izstopu, je primerno, da se po sprejetju objavi v Uradnem listu Evropske unije.
            
            
               2020/0367 (NLE)
            
            
               Predlog
            
            
               SKLEP SVETA
            
            
               o stališču, ki se zavzame v imenu Evropske unije v skupnem odboru, ustanovljenem s členom 164 Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo, v zvezi s sprejetjem sklepa o spremembi Protokola o Irski/Severni Irski k navedenemu sporazumu
            
         
         
            
               SVET EVROPSKE UNIJE JE –
            
            
               ob upoštevanju Pogodbe o Evropski uniji in zlasti člena 50(2) Pogodbe, 
            
            
               ob upoštevanju Pogodbe o delovanju Evropske unije in zlasti člena 218(9) Pogodbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Sporazum o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (v nadaljnjem besedilu: sporazum o izstopu) je Unija sklenila s Sklepom Sveta (EU) 2020/135
                  1
                 z dne 30. januarja 2020 in je začel veljati 1. februarja 2020. 
            
            
               (2)Člen 164(5)(d) sporazuma o izstopu pooblašča skupni odbor, da sprejme sklepe o spremembi navedenega sporazuma, če so take spremembe potrebne za popravljanje napak, odstranjevanje izpuščenega ali drugih pomanjkljivosti ali obravnavanje razmer, ki v času podpisa sporazuma niso bile predvidene, in če se s takimi sklepi ne spreminjajo bistvene sestavine navedenega sporazuma. Na podlagi člena 166(2) sporazuma o izstopu so sklepi, ki jih sprejme skupni odbor, zavezujoči za Unijo in Združeno kraljestvo. Unija in Združeno kraljestvo morata izvajati te sklepe, ki imajo enak pravni učinek kot sporazum o izstopu. Na podlagi člena 182 sporazuma o izstopu je Protokol o Irski/Severni Irski sestavni del navedenega sporazuma.
            
            
               (3)Pomotoma sta bila v točki 9 Priloge 2 k Protokolu o Irski/Severni Irski navedena dva pravna akta o emisijskih vrednostih CO2 novih avtomobilov in tovornih vozil, registriranih v Uniji. V nasprotju z drugo zakonodajo iz Priloge 2, ki se uporablja na podlagi člena 5(4) Protokola o Irski/Severni Irski, se ti uredbi ne nanašata na dajanje blaga na trg v Uniji. Zato bi ju bilo treba črtati iz navedene priloge. 
            
            
               (4)En pravni akt o plastičnih proizvodih za enkratno uporabo se nanaša na dajanje takega blaga na trg in prosti pretok blaga, čeprav le delno. V Prilogo 2 k Protokolu bi bilo treba vključiti le tiste določbe, ki so bistvene za uporabo pravil notranjega trga v zvezi s Severno Irsko. 
            
            
               (5)Skupni odbor bi moral na podlagi člena 164(5)(d) sporazuma o izstopu sprejeti sklep za odpravo teh napak. 
            
            
               (6)Zato je primerno določiti stališče, ki se v imenu Unije zastopa v skupnem odboru –
            
            
               SPREJEL NASLEDNJI SKLEP:
            
            
               Člen 1
            
            
               Stališče, ki se v imenu Unije zastopa v skupnem odboru, ustanovljenem s sporazumom o izstopu, o sklepu skupnega odbora, ki se sprejme v skladu s členom 164(5)(d) sporazuma, je, da je treba sporazum o izstopu spremeniti:
            
            
               v Prilogi 2 k Protokolu o Irski/Severni Irski se črtata naslednja vnosa v okviru točke „9. Motorna vozila, vključno s kmetijskimi in gozdarskimi traktorji“, in sicer za vnosom „Uredba (EU) 2015/758 Evropskega parlamenta in Sveta z dne 29. aprila 2015 o zahtevah za homologacijo za uvedbo sistema eCall, vgrajenega v vozilo, kot storitev številke 112 in spremembi Direktive 2007/46/ES“:
            
            
               –„Uredba (ES) št. 443/2009 Evropskega parlamenta in Sveta z dne 23. aprila 2009 o določitvi standardov emisijskih vrednosti za nove osebne avtomobile kot del celostnega pristopa Skupnosti za zmanjšanje emisij CO2 iz lahkih tovornih vozil“
                  2
                in 
            
            
               –„Uredba (EU) št. 510/2011 Evropskega parlamenta in Sveta z dne 11. maja 2011 o določitvi standardov emisijskih vrednosti za nova lahka gospodarska vozila kot del celostnega pristopa Unije za zmanjšanje emisij CO2 iz lahkih tovornih vozil“
                  3
               ;
            
            
               v Prilogi 2 k protokolu se v okviru točke „25. Odpadki“ vstavi naslednja opomba za vnosom „Direktiva (EU) 2019/904 Evropskega parlamenta in Sveta z dne 5. junija 2019 o zmanjšanju vpliva nekaterih plastičnih proizvodov na okolje“:
            
            
               „V zvezi z uporabo navedenih členov in delov za Združeno kraljestvo in v njem v zvezi s Severno Irsko se vsako sklicevanje na ‚3. julija 2021‘ v členu 4(1), členu 14 in členu 17(1) razume kot ‚1. januarja 2022‘. Členi 2, 3, 14 in 17 ter del F Priloge se uporabljajo le, če se nanašajo na člene 4 do 7.“;
            
            
               v Prilogi 2 k Protokolu o Irski/Severni Irski se v okviru točke „25. Odpadki“ dodajo naslednje določbe:
            
         
         
            
               –členi 2 do 7, 14 in 17 ter deli A, B, C, D in F Priloge k Direktivi (EU) 2019/904 Evropskega parlamenta in Sveta z dne 5. junija 2019 o zmanjšanju vpliva nekaterih plastičnih proizvodov na okolje
                  4
               .
            
            
               Člen 2
            
            
               Ta sklep je naslovljen na Komisijo.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  
                        UL L 29, 31.1.2020, str. 1. 
               
               
                  
                     (2)
                  
                        UL L 140, 5.6.2009, str. 1.
               
               
                  
                     (3)
                  
                        UL L 145, 31.5.2011, str. 1.
               
               
                  
                     (4)
                  
                        UL L 155, 12.6.2019, str. 1.
               
            
      
    ---documentbreak--- 
      
         
               EVROPSKA KOMISIJA
            Bruselj, 27.1.2021
            COM(2020) 832 final/2
            COM(2020) 832 final of 10.12.2020 downgraded on 27.1.2021.
            PRILOGA 
            k
            predlogu sklepa Sveta
            o stališču, ki se zavzame v imenu Evropske unije v skupnem odboru, ustanovljenem s členom 164 Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo, v zvezi s sprejetjem sklepa o spremembi Protokola o Irski/Severni Irski k navedenemu sporazumu
            
               
         
         
            
               PRILOGA 
            
            
               Sklep št. .../2020 skupnega odbora, ustanovljenega s Sporazumom o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo
            
            
            
               z dne [datum] 2020
            
            
            
               o spremembi Protokola o Irski/Severni Irski k Sporazumu o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (v nadaljnjem besedilu: Protokol o Irski/Severni Irski)
            
            
            
               SKUPNI ODBOR JE – 
            
            
            
               ob upoštevanju Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (v nadaljnjem besedilu: sporazum o izstopu) ter zlasti točke (d) člena 164(5) sporazuma, 
            
            
            
               ob upoštevanju naslednjega:
            
            
            
               (1)V skladu s točko (d) člena 164(5) sporazuma o izstopu lahko skupni odbor, ustanovljen na podlagi člena 164(1) sporazuma (v nadaljnjem besedilu: skupni odbor), sprejema sklepe o spremembah sporazuma o izstopu, če so take spremembe potrebne za popravljanje napak, odstranjevanje izpuščenega ali drugih pomanjkljivosti ali obravnavanje razmer, ki v času podpisa sporazuma niso bile predvidene, in če se s takimi sklepi ne spreminjajo bistvene sestavine navedenega sporazuma. Na podlagi člena 166(2) sporazuma o izstopu so sklepi, ki jih sprejme skupni odbor, zavezujoči za Unijo in Združeno kraljestvo. Unija in Združeno kraljestvo morata izvajati takšne sklepe, ki imajo enak pravni učinek kot sporazum o izstopu. 
            
            
            
               (2)Na podlagi člena 182 sporazuma o izstopu je Protokol o Irski/Severni Irski (v nadaljnjem besedilu: protokol) sestavni del navedenega sporazuma. 
            
            
            
               (3)Dva pravna akta o emisijskih vrednostih CO2 novih avtomobilov in tovornih vozil, registriranih v Uniji, ki sta navedena pod naslovom 9 Priloge 2 k protokolu ter se za Združeno kraljestvo in v njem uporabljata v zvezi s Severno Irsko na podlagi člena 5(4) navedenega protokola, se ne nanašata na dajanje takih vozil na trg v Uniji. Zato bi ju bilo treba odstraniti iz Priloge 2 k protokolu. 
            
            
         
         
            
               (4)Osem pravnih aktov, ki so bistveni za uporabo pravil notranjega trga za blago v zvezi s Severno Irsko in ki ob sprejetju niso bili vključeni v Prilogo 2, bi bilo treba dodati v navedeno prilogo k protokolu. 
            
            
            
               (5)Da se pojasni področje uporabe nekaterih aktov, ki so že navedeni v Prilogi 2 k protokolu, bi bilo treba navedeni prilogi dodati tri opombe – 
            
            
            
               SPREJEL NASLEDNJI SKLEP:
            
            
               Člen 1
            
            
               Priloga 2 k Protokolu k sporazumu o izstopu se spremeni:
            
            
            
               1.pod naslovom „9. Motorna vozila, vključno s kmetijskimi in gozdarskimi traktorji“ se črtata naslednja vnosa:
            
            
               „–
                     Uredba (ES) št. 443/2009 Evropskega parlamenta in Sveta z dne 23. aprila 2009 o določitvi standardov emisijskih vrednosti za nove osebne avtomobile kot del celostnega pristopa Skupnosti za zmanjšanje emisij CO2 iz lahkih tovornih vozil“
            
            
               „–
                     Uredba (EU) št. 510/2011 Evropskega parlamenta in Sveta z dne 11. maja 2011 o določitvi standardov emisijskih vrednosti za nova lahka gospodarska vozila kot del celostnega pristopa Unije za zmanjšanje emisij CO2 iz lahkih tovornih vozil“;
            
            
            
               2.pod naslovom „6. Predpisi o dvostranskih zaščitnih ukrepih“ se doda naslednji vnos: 
            
            
               „–
                     Uredba (EU) 2019/287 Evropskega parlamenta in Sveta z dne 13. februarja 2019 o izvajanju dvostranskih zaščitnih klavzul in drugih mehanizmov, ki omogočajo začasen preklic preferencialov v nekaterih trgovinskih sporazumih, sklenjenih med Evropsko unijo in tretjimi državami
                  1
               “;
            
            
            
               3.pod naslovom „23. Kemikalije in sorodno“ se doda naslednji vnos:
            
            
               „–
                     Uredba Sveta (ES) št. 111/2005 o določitvi pravil za nadzor trgovine s predhodnimi sestavinami za prepovedane droge med Unijo in tretjimi državami
                  2
               *“;
            
            
            
               4.pod naslovom „25. Odpadki“ se doda naslednji vnos: 
            
            
               „–
                     členi 2 do 7, člena 14 in 17 ter deli A, B, C, D in F Priloge k Direktivi (EU) 2019/904 Evropskega parlamenta in Sveta z dne 5. junija 2019 o zmanjšanju vpliva nekaterih plastičnih proizvodov na okolje
                  3
               *“;
            
         
         
            
            
               5.pod naslovom „29. Živila – splošno“ se doda naslednji vnos: 
            
            
               „–
                     Direktiva 2011/91/EU Evropskega parlamenta in Sveta z dne 13. decembra 2011 o označbah ali znakih za identifikacijo serije, v katero spada živilo
                  4
               “; 
            
            
            
               6.pod naslovom „42. Rastlinski razmnoževalni material“ se dodajo naslednji vnosi: 
            
            
               „–
                     Direktiva Sveta 66/401/EGS z dne 14. junija 1966 o trženju semen krmnih rastlin
                  5
               
            
            
               –
                     Direktiva Sveta 98/56/ES z dne 20. julija 1998 o trženju razmnoževalnega materiala okrasnih rastlin
                  6
               
            
            
               –
                     Direktiva Sveta 2008/72/ES z dne 15. julija 2008 o trženju razmnoževalnega in sadilnega materiala zelenjadnic, razen semena
                  7
               “; 
            
            
            
               7.pod naslovom „47. Drugo“ se doda naslednji vnos:
            
            
               „–
                     Uredba (EU) 2019/880 Evropskega parlamenta in Sveta o vnosu in uvozu predmetov kulturne dediščine“;
            
            
            
               8.pod naslovom „4. Splošni trgovinski vidiki“ se za vnosom „Uredba (EU) št. 978/2012 Evropskega parlamenta in Sveta z dne 25. oktobra 2012 o uporabi sheme splošnih tarifnih preferencialov in razveljavitvi Uredbe Sveta (ES) št. 732/2008“ vstavi naslednja opomba: 
            
            
               „Brez poseganja v dejstvo, da se tarifni preferenciali za države upravičenke v skladu s splošno shemo preferencialov Unije v Združenem kraljestvu uporabljajo za Severno Irsko, se:
            
            
               –sklicevanja na ‚državo članico‘ v členu 9(1)(c)(ii) in poglavju VI [Določbe o zaščiti in nadzoru] Uredbe (EU) št. 978/2012 ne razumejo, kot da v zvezi s Severno Irsko vključujejo Združeno kraljestvo; 
            
            
               –sklicevanja na ‚trg Unije‘ v členu 2(k) in poglavju VI [Določbe o zaščiti in nadzoru] Uredbe (EU) št. 978/2012 ne razumejo, kot da v zvezi s Severno Irsko vključujejo trg Združenega kraljestva, in
            
            
               –sklicevanja na ‚proizvajalce Unije‘ in ‚industrijo Unije‘ v Uredbi (EU) št. 978/2012 ne razumejo, kot da v zvezi s Severno Irsko vključujejo proizvajalce oziroma industrijo Združenega kraljestva.“;
            
            
            
               9.pod naslovom „5. Instrumenti trgovinske zaščite“, se neposredno pod naslovom vstavi naslednja opomba:
            
            
               „Brez poseganja v dejstvo, da se ukrepi trgovinske zaščite Unije v Združenem kraljestvu uporabljajo za Severno Irsko, se sklicevanja na ‚države članice‘ ali ‚Unijo‘ v Uredbi (EU) 2016/1036, Uredbi (EU) 2016/1037, Uredbi (EU) 2015/478 in Uredbi (EU) 2015/755 ne razumejo, kot da v zvezi s Severno Irsko vključujejo Združeno kraljestvo. Poleg tega lahko uvozniki, ki so plačevali protidampinške ali izravnalne dajatve Unije na uvoz blaga, carinjenega na Severnem Irskem, zaprosijo za povračilo takih dajatev samo v skladu s členom 11(8) Uredbe (EU) 2016/1036 oziroma členom 21 Uredbe (EU) 2016/1037.“;
            
         
         
            
            
               10.pod naslovom „6. Predpisi o dvostranskih zaščitnih ukrepih“ se neposredno pod naslovom vstavi naslednja opomba:
            
            
               „Brez poseganja v dejstvo, da se dvostranski zaščitni ukrepi Unije v Združenem kraljestvu uporabljajo za Severno Irsko, se sklicevanja na ‚države članice‘ ali ‚Unijo‘ v spodaj navedenih uredbah ne razumejo, kot da v zvezi s Severno Irsko vključujejo Združeno kraljestvo.“;
            
            
            
               11.pod naslovom „25. Odpadki“ se za vnosom „Direktiva (EU) 2019/904 Evropskega parlamenta in Sveta z dne 5. junija 2019 o zmanjšanju vpliva nekaterih plastičnih proizvodov na okolje“ vstavi naslednja opomba: 
            
            
               „V zvezi z uporabo navedenih členov in delov za Združeno kraljestvo in v njem v zvezi s Severno Irsko se vsako sklicevanje na ‚3. julija 2021‘ v členu 4(1), členu 14 in členu 17(1) razume kot ‚1. januarja 2022‘. Členi 2, 3, 14 in 17 ter del F Priloge se uporabljajo le, če se nanašajo na člene 4 do 7.“
            
            
            
               Člen 2
            
            
               Ta sklep začne veljati dan po njegovem sprejetju.
            
            
            
               V …
            
            
               Za skupni odbor 
            
            
               Sopredsednika
            
            
         
         
            
                  
                     (1)
                  
                        UL L 53, 22.2.2019, str. 1.
               
               
                  
                     (2)
                  
                        UL L 22, 26.1.2005, str. 1.
               
               
                  
                     (3)
                  
                        UL L 155, 12.6.2019, str. 1.
               
               
                  
                     (4)
                  
                        UL L 334, 16.12.2011, str. 1.
               
               
                  
                     (5)
                  
                        UL 125, 11.7.1966, str. 2298, posebna izdaja v slovenščini: poglavje 03, zvezek 001, str. 55.
               
               
                  
                     (6)
                  
                        UL L 226, 13.8.1998, str. 16.
               
               
                  
                     (7)
                  
                        UL L 205, 1.8.2008, str. 28.